Лавров Сергей: Урысеймрэ США-мрэ зэгурыIуэмэ, дуней псом фIы къыхудэкIуэнущ
Мы махуэхэм Мэзкуу щекIуэкIащ УФ-м нэгъуэщI къэрал IуэхухэмкIэ и министр Лавров Сергейрэ Америкэм и Штат Зэгуэтхэм я къэрал секретарь Тиллерсон Рексрэ я зэIущIэ. Зэпсэлъэныгъэхэм къыщаIэта Iуэхугъуэ нэхъыщхьэхэм ящыщщ Сириер, Украинэр, КНДР-р, лъэныкъуитIым я зэдэлэжьэкIэр. Санкцэхэм тепсэлъыхьакъым.
ЗэпыщIэныгъэхэм лъэпощхьэпо яхъуэхъур къахутэ
«Зэпсэлъэныгъэхэр зэпкърыхауэ, лъэныкъуитIыр зыгъэпIейтей Iуэхугъуэхэр къызэщIаубыдэу екIуэкIащ», — щыжиIащ Лавров Сергей иужькIэ иригъэкIуэкIа пресс-конференцым. — Дэ щIэдгъэбыдащ дунейпсо терроризмэм зэгъусэу дебэныну дызэримурадыр».
Лавровым ягу къигъэкIыжащ а Iуэхугъуэр Урысеймрэ США-мрэ я унафэщIхэм я телефон зэпсэлъэныгъэ-хэм зыбжанэрэ къызэрыщаIэтар. Абы къыдэкIуэу, министрым и псалъэхэм къызэрыхэщамкIэ, щыIэщ къэралыгъуитIым я зэхуаку зэгурымыIуэныгъэ къыдэзылъхьэну, щытыкIэр къызэщIэзыгъэплъэну хущIэкъухэри.
«СызэригугъэмкIэ, США-ми Урысейми щыIэщ купщIэмрэ фэмрэ зэхэзыгъэкIыф, зи акъылъыр зэпIэзэрыт цIыхухэр. Ди лъэпкъхэмрэ дунейпсо цIыхубэмрэ я еплъыкIэр къалъытэурэ, абыхэм зэгурыIуэныгъэм дыхуашэфынущ, — дыщIигъужащ Лавровым. — Тхыдэм къигъэлъэгъуащ: Мэзкуурэ Вашингтонрэ щызэгурыIуэм и деж зи кIэн къикIыр ди цIыхухэм я закъуэкъым, атIэ дуней псоми фIы къыхудокIуэ».
УФ-м и МИД-м и унафэщIым къыхигъэщащ зэпыщIэныгъэхэр къэзыгъэтIасхъэ щытыкIэхэр къахутэн папщIэ ди къэралымрэ США-мрэ цIыху щхьэхуэхэр къыщыхахыну.
Идлибым къыщыхъуа щIэщхъур
Лавровым жиIащ Сирием и Идлиб жылагъуэм химие IэщэкIэ еуар хэтми зэхэгъэкIыным теухуауэ къиIэта псалъэмакъыр Тиллерсон къызэрыдиIыгъар икIи США-р дунейпсо къэпщытэныгъэхэм хэтыну зэрыхьэзырыр.
«Сирием щалэжь терроризмэм ебэныным ехьэлIа Iуэхугъуэм къыдэкIуэу, дэ и гугъу тщIащ Америкэм и Штат Зэгуэтхэр дзэ аэродромым ракетэхэмкIэ зэреуами», — жиIащ абы. Министрым къыхигъэщащ, Урысейм зыри щIихъумэну зэрыхущIэмыкъур икIи Идлибым къыщыхъуар нэгъэсауэ къэхутэным яужь зэритыр.
«Къыхэзгъэщыну сыхуейщ: ООН-м, Гаагэ щыIэ ди лэжьэгъухэм къэхутэныгъэхэр егъэкIуэкIын Iуэхум зыщыщIрагъэхмэ, абы къокI пэжыр наIуэ ящIыну хуэмейуэ. Ауэ дэ Iуэхур зэхэгъэкIыным тедгъэчыныхьынущ», — дыщIигъужащ Лавровым.
Тиллерсон зэрыжиIамкIэ, США-р Идлибым ракетэхэмкIэ щIеуам и щхьэусыгъуэхэр наIуэщ. Абы къыдэкIуэу, къыхигъэщащ Идлибым щекIуэкIа Iуэхугъуэхэм Урысейр зэрыхэтым щыхьэт техъуэ хъыбар зэрыщымыIэр.
Асад и Iуэхур
Лъэныкъуэхэр тепсэлъыхьащ Сирием и президент Асад Башар и къэкIуэну- ми. Тиллерсон тригъэчыныхьащ Асад и къулыкъум мыныкъуакъуэу текIын хуейуэ.
«Дэ дызэреплъымкIэ, Асад и режимыр и кIэм щIынэблэгъар зи зэраныр езыращ, и щытыкIэр, илъэс зыбжанэ хъуауэ екIуэкI зауэр дыщIыгъужауэ», — жиIащ къэрал секретарым. Абы къыхигъэщащ, «Урысейр абы нэхъ гъунэгъуу зэрыбгъэдэтыр икIи а щытыкIэр Асад нэхъ зэрыгуригъэIуэфынур».
«Мыхьэнэшхуэ зиIэщ, Асад текIыныр тэмэму къызэгъэпэщауэ, жылагъуэ псоми я лIыкIуэхэр зэпсэлъэныгъэм хэту екIуэкIын зэрыхуейм», — къыпищащ Тиллерсон.
Абы и жэуапу Лавровым къихьащ Сирием и къэкIуэнур Асад е нэгъуэщI цIыху хэха гуэрым Урысейм зэрыримыпхыр, атIэ къэралым щыпсэухэм я къэкIуэнур езыхэм яубзыхужын зэрыхуейр.
«Ар Сирием ис лъэпкъхэм зэдай зэпсэлъэныгъэу щытыпхъэщ. ООН-м ШынагъуэншагъэмкIэ и Советым и резолюцэм зэритым хуэдэу, Сирием и къэкIуэнур зыхуэдэнур зыубзыхун хуейр а къэралым щыпсэухэрщ, нэгъуэщI лъэныкъуэ абы хэмыIэбэу», — жиIащ министрым. Абы къыдэкIуэу, Лавровым и псалъэхэм къызэрыхэщамкIэ, Урысейм хуегъэфащэ «Джебхат ан-Нусра» (Урысейм щамыдэ террорист зэгухьэныгъэщ) гупым и террористхэр США-м ихъумэу, Асад къарукIэ щытрадзкIэ ахэр къагъэсэбэпын папщIэ. «Обамэ Барак и тетыгъуэ лъандэрэ американхэр зэуар ИГИЛ-м (Урысейм щамыдэ террорист зэгухьэныгъэщ) и быдапIэ щхьэхуэхэрщ, «Джебхат ан-Нусра»-м сытым дежи хуэсакъащ», — игу къигъэкIыжащ Лавровым.
ДзыхьщIыгъуэджэщ
Урысеймрэ США-мрэ дзыхь зэрызрагъэз Iуэхухэр зэрымащIэ дыдэр Тиллерсон къыхигъэщащ. Абы зэрыжиIамкIэ, Мэзкуурэ Вашингтонрэ Iэмал псори къагъэсэбэпын хуейщ зэхущытыкIэр екIэкIуэныр къагъэувыIэу зым адрейм дзыхь хуищIу щIадзэжын папщIэ.
«ЩытыкIэр зэпIэзэрыт зыщIыжын Iуэхугъуэхэр зэпкърахын папщIэ дэ дызэгурыIуащ лэжьакIуэ гуп къызэдгъэпэщыну, — жиIащ США-м и къэрал секретарым. — Ядернэ Iэщэ зиIэ къэралыгъуэшхуитIым я зэхущытыкIэр апхуэдэу екIуэкI хъунукъым».
Украинэ, Корее, кибершынагъуэншагъэ
Лавровым зэрыжиIамкIэ, Минск зэгурыIуэныгъэхэмрэ Корее хытIыгуныкъуэм теухуауэ ООН-м ШынагъуэншагъэмкIэ и Советым къищта резолюцэмрэ гъэзэщIэным Мэзкуурэ Вашинтонрэ и телъхьэщ.
«Урысеймрэ США-мрэ тепсэлъыхьащ Корее хытIыгуныкъуэм щыщыIэ зэпэщIэтыныгъэр зэпIэзэрыт щIыжа зэрыхъуну Iэмалымрэ зэпсэлъэныгъэхэр къэублэжынымрэ», — жиIащ Лавровым.
США-м и президент хэхыныгъэхэм кърикIуахэм Урысей хакерхэм пыщIэныгъэ зэрыхуамыIэр иджыри зэ министрым къиIуэтащ.
«Хэт ахэр зылъэгъуар, сэ сщIэркъым, дэ зыми зыри дигъэлъэгъуакъым. Ди хакерхэм я IуэхущIафэхэм щыхьэт техъуэ дэфтэрхэр наIуэ къытхуащIыну зыбжанэрэ дылъэIуащ, арщхьэкIэ жэуапыншэщ, дызэрагъэкъуаншэр псалъэ къудейкIэщ», — дыщIигъужащ УФ-м и МИД-м и унафэщIым.
Правда-ТВ.ру интернет хъыбарегъащIэ IэнатIэ.
